## La Generalitat impulsa el parc públic de vivenda municipal amb una nova concessió de 5,9 milions d’euros en ajudes a ajuntaments

*** Amb esta subvenció, un total de 14 consistoris podran construir 68 vivendes noves i afegir-les a la seua cartera pública residencial
* El director general de Planificació i Polítiques de Vivenda destaca que “esta línia de subvencions respon al reforç del paper dels ajuntaments com a agents clau en l’accés a la vivenda”**

La Vicepresidència Primera i Conselleria de Vivenda, Ocupació, Joventut i Igualtat impulsa el parc públic de vivenda amb una nova concessió d’ajudes per import de 5,9 milions d’euros a un total de 14 ajuntaments de la Comunitat Valenciana per a ampliar els seus parcs públics de vivenda, dins del Pla estatal per a l’accés a la vivenda 2022-2025 (Pla ADHA).

Gràcies a este finançament, estos municipis podran adquirir 68 vivendes que passaran a formar part del seu parc públic, destinades al lloguer o a la cessió d’ús amb preus limitats i caràcter social.

En este sentit, el director general de Planificació i Polítiques de Vivenda, Juan Antonio Pérez, ha destacat que “esta línia de subvencions respon a un model avançat de polítiques de vivenda basat en la descentralització, la cooperació institucional i el reforç del paper dels ajuntaments com a agents clau en l’accés a la vivenda”.

A més, Pérez ha afegit que “l’objectiu principal d’este programa és fer costat financerament a les entitats locals perquè puguen adquirir vivendes i crear o ampliar els seus parcs públics, i contribuir així a augmentar l’oferta de vivenda assequible i estable en els municipis”.

Les vivendes poden adquirir-se de manera individualitzada o en bloc i han de destinar-se al lloguer o a la cessió d’ús durant un termini mínim de 50 anys, amb una renda o preu màxim fixat conformement a criteris establits.

De fet, el consistori de València destinarà 1.954.772,45 euros a l’adquisició de 27 vivendes; el de Turís, 854.814,24 euros per a 12 vivendes, i el de Gandia, 834.305,17 euros per a 9 vivendes.

A més, l’Ajuntament de Cocentaina adquirix 4 vivendes amb 562.000 euros, el de Cortes de Arenoso n’adquirix 3 amb 414.300 euros, el de Cerdà en compra 3 amb 390.560 euros, igual que el de Montaverner, amb 257.300 euros.

Una vivenda adquirixen els consistoris de Carrícola, amb 297.500 euros; Suera, amb 91.700 euros; Toga, amb 68.000 euros; Argelita, amb 51.645 euros; Vallat, amb 48.600 euros; Atzeneta del Maestrat, amb 36.713,75 euros, i Villahermosa del Río, que destina 36.225 euros.

A més del preu d’adquisició, les subvencions permeten finançar els gastos inherents a la compra i les obres de millora i adequació de les vivendes per a garantir-ne l’ús residencial, si és necessari.

Cal assenyalar que en la convocatòria anterior, corresponent al període 2023-2024, i que va ser ampliada posteriorment, es van concedir més de 13 milions d’euros a 16 municipis de la Comunitat Valenciana.

Estes ajudes van permetre l’adquisició de 139 vivendes i van reforçar de manera significativa el parc públic i la capacitat dels ajuntaments per a donar resposta a les necessitats residencials de la seua població.

Els ajuntaments beneficiaris van ser els de Gandia, València, Aspe, Argelita, la Vall de Gallinera, Tales, Elx, Alzira, Alcàsser, Carrícola, Montaverner, Casas Altas, Sagunt, Benicolet i Castelló de la Plana.

Fecha: 30/12/2025